2011/0195 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta o sprejetju Uredbe Evropskega parlamenta in Sveta o skupni ribiški politiki

1. Ozadje

Datum predložitve predloga Evropskemu parlamentu in Svetu (dokument COM(2011) 425 final – 2011/0195 COD): || 13. julij 2011

Datum mnenja Evropskega ekonomsko-socialnega odbora: || 28. marec 2012

Datum mnenja Odbora regij: || 4. maj 2012

Datum stališča Evropskega parlamenta, prva obravnava: || 6. februar 2013

Datum sprejetja stališča Sveta: || 17. oktober 2013

2. Cilj predloga Komisije

Splošni cilj predloga za novo uredbo o skupni ribiški politiki je zagotoviti ribolovne in ribogojne dejavnosti, ki dolgoročno zagotavljajo trajnostne okoljske pogoje ter prispevajo k zanesljivi preskrbi s hrano.

3. Pripombe k stališču Sveta

3.1. Splošne pripombe k stališču Sveta:

Komisija se strinja s stališčem Sveta, saj kompromisni politični dogovor med Evropskim parlamentom in Svetom ohranja vse ključne elemente prvotnega predloga Komisije. Najpomembneje je, da vključuje 1) pravno obveznost, skupaj z roki, za trajnostno upravljanje staležev rib, 2) pravno obveznost, skupaj z roki, za odpravo zavržkov rib, 3) sistem regionalizacije, ki omogoča, da se odločitve sprejemajo čim bližje deležnikom. Druge spremembe, vključno v zvezi z večletnimi načrti, pravili o dostopu do voda, določitvijo območij obnove staleža rib, dodelitvijo ribolovnih možnosti, upravljanjem ribolovne zmogljivosti, zbiranjem podatkov, zunanjo razsežnostjo, nadzorom in izvrševanjem ter posvetovanjem in sestavo svetovalnih svetov, so za Komisijo prav tako sprejemljive.

3.2. Spremembe, ki jih je Evropski parlament sprejel na prvi obravnavi:

Evropski parlament je vnesel več kot 230 sprememb v vse dele predloga COM. Večina teh sprememb je bila sestavljena iz več kot enega odstavka člena.

Med trostranskimi pogovori so bile vse spremembe, ki jih je predlagal Evropski parlament, pregledane in so o njih potekala pogajanja. Tako nobena sprememba ni bila v celoti vključena v stališče Sveta na prvi obravnavi razen: spremembe 116 (nujni ukrepi držav članic), 118 (preprečevanje in zmanjševanje naključnega ulova), 137 (sistem prenosljivih ribolovnih koncesij), 243 (strokovna skupina za skladnost), 196 (prispevek k stroškom nadzora), 200 (ustanovitev novih svetovalnih svetov). Te spremembe so bile vključene v celoti ali z le manjšimi popravki.

Pri številnih spremembah Evropskega parlamenta je stališče Sveta oblikovano tako, da (v celoti ali vsaj delno) vključuje bistvo sprememb. To še zlasti velja za člen 2 (cilji, spremembe 60, 61, 235), člen 3 (načela dobrega upravljanja, spremembi 62, 220), člene 6, 7 in 8 (splošne določbe o ohranitvenih ukrepih, vrste ukrepov in določitev območij obnove staležev rib, spremembe 101, 102, 103), tehnične ukrepe (spremembi 104, 295), člena 9 in 10 (večletni načrti, spremembe 105, 106, 107, 108, 239), člen 11 (ohranitveni ukrepi v zvezi izpolnjevanjem obveznosti iz okoljske zakonodaje Unije, spremembe 109, 111, 258), člen 12 (nujni ukrepi Komisije, sprememba 115), člen 15 (obveznost iztovarjanja, sprememba 119), člena 16 in 17 (ribolovne možnosti, spremembe 120, 227, 264, 293, 301), člena 20 in 21 (ohranitveni ukrepi držav članic, spremembe 131–136), člene 22–24 (upravljanje zmogljivosti ladjevja, spremembe 138, 241, 139, 140, 141), člen 25 (znanstvena podlaga za upravljanje ribištva in posvetovanje z Znanstvenim, tehničnim in gospodarskim odborom za ribištvo, spremembe 142–160, 285), člene 28–32 (zunanja politika, spremembe 161–176, 230), člen 34 (ribogojstvo, spremembe 178–181, 242), člen 35 (skupna ureditev trga, spremembe 183–188), člen 44 (svetovalni sveti, spremembi 201, 202), in nova člena 49 in 50 (vrednotenje in letno poročanje Komisije, spremembi 209, 210).

V členu 18 (regionalizacija, spremembe 121–130) je bilo samo nekaj elementov sprememb Parlamenta vključenih v stališče Sveta (Parlament je sprejel nadomestni model Sveta, kar se kaže v besedilu Sveta). Spremembe člena 36 (nadzor in izvrševanje, spremembe 189–193, 195, 225, 226) in členov 41 in 42 (finančni instrumenti, spremembe 197, 199, 302) so bile le deloma vključene v stališče Sveta.

3.3. Nove določbe, ki jih je vnesel Svet in stališče Komisije v zvezi z njimi:

Svet ni vnesel novih določb, razen tistih, ki jih je vnesel že Evropski parlament (območja obnove staležev rib, preprečevanje naključnega ulova, pregledna merila za države članice pri dodeljevanju kvot).

Vendar pa je Svet razširil obseg regionalizacije, in sicer z izključno večletnih načrtov in okvirov tehničnih ukrepov na ukrepe v okviru okoljskih obveznosti, sprejetje posebnih načrtov za zavržke in ostale ohranitvene ukrepe. Komisija lahko sprejme model regionalizacije in širši obseg preoblikovanega modela regionalizacije.

Svet je prav tako spremenil predlog Komisije glede upravljanja ribolovnih zmogljivosti. Čeprav se Svet strinja s Parlamentom glede odprave obveznosti držav članic, da uvedejo sistem prenosljivih ribolovnih koncesij, ponovno uvaja sistem na prostovoljni osnovi, kar bi državam članicam omogočilo, da se odločijo za uvedbo prenosljivih koncesij. Svet in Parlament sta se dogovorila o tem prostovoljnem sistemu v kombinaciji z nadaljevanjem obstoječih ukrepov o zmogljivosti ladjevja in dodatno obveznostjo držav članic, da po potrebi razvijejo akcijske načrte za dosego ravnovesja med svojimi ladjevji in ribolovnimi možnostmi v daljšem časovnem obdobju. Komisija lahko ta kompromis sprejme, saj je lahko učinkovit pri prilagoditvi zmogljivosti ladjevja v kombinaciji s finančno pogojenostjo, ki jo je uvedlo dogovorjeno besedilo, za katerega Komisija meni, da je sorazmerno.

3.4. Težave, ugotovljene pri sprejetju stališča na prvi obravnavi, in stališče Komisije v zvezi s tem:

Med zaključnimi pogajanji je bil sprejet dogovor, da se Komisijo pooblasti za sprejemanje delegiranih in izvedbenih aktov. Komisija lahko sprejme dogovorjene ureditve. Zlasti postopki za delegirane/izvedbene akte v okviru regionalizacije izpolnjujejo institucionalne zahteve in bodo prispevali k učinkovitejši politiki.

Vendar pa glede posebne institucionalne določbe pri modelu regionalizacije (člen 18) in omejitve pooblastil Komisije v okviru postopka v odboru v zvezi s členom 22 (izvedbena pravila za režim vstopa/izstopa) Komisija meni, da obstaja potreba po pojasnitvi njenega stališča.

Podobno Komisija meni, da bi morala dati izjavo o svojem stališču glede določb v delu VI (zunanja politika) in zlasti v členu 28(3).

4. Zaključek

Komisija se lahko strinja s stališčem Sveta, ki je rezultat pogajanj z Evropskim parlamentom. Vendar Komisija meni, da bi morala dati izjave k členu 18(1) in (3), (7) in (8), delu VI (zlasti členu 28(3)) in drugemu delu člena 47(2) (v zvezi s členom 22), kot je pojasnjeno v nadaljevanju.

K členu 18

(O odstavkih 1 in 3) Komisija poudarja, da pooblastilo Komisije, da z izvedbenimi ali delegiranimi akti sprejme ukrepe iz skupnih priporočil držav članic, ne sme vplivati na diskrecijsko pravico Komisije, da sprejema takšne akte.

(O odstavku 7) Sposobnost držav članic, ki imajo neposredni upravljavski interes za pripravo skupnih priporočil, ne sme vplivati na izključno pravico Komisije do pobude za vlaganje predlogov na področju skupne ribiške politike.

(O odstavku 8) V skladu s členom 2(1) PDEU odstavek 8 ne sme biti razumljen, kot da brez nadaljnje zakonodaje Unije samodejno dovoljuje državam članicam, da sprejmejo pravno zavezujoče akte na področju v izključni pristojnosti Unije. Če Komisija meni, da takšni akti niso združljivi s cilji skupne ribiške politike, bi morale države članice delovati v skladu z načelom lojalnega sodelovanja, da se odpravi kakršna koli neskladnost s pravom Unije.

K delu VI in zlasti členu 28(3)

Določbe dela VI v zvezi z zunanjo politiko ne vplivajo na veljavnost odločitev Sveta ali pogajalskih smernic Sveta Komisiji v skladu s členom 218 PDEU ali sporazumov, sklenjenih s tretjimi državami ali organizacijami v skladu s členom 218 PDEU.

K drugemu delu člena 47(2)

Komisija poudarja, da je sistematično sklicevanje na točko (b) drugega pododstavka odstavka 4 člena 5 v nasprotju s črko in duhom Uredbe 182/2011 (UL L 55, 28.2.2011, str. 13). Ta določba se uporablja samo, če obstaja posebna potreba po odmiku od načelnega pravila, po katerem lahko Komisija sprejme osnutek izvedbenega akta, kadar ni izdano mnenje. Ker gre pri točki (b) drugega pododstavka za izjemo od splošnega pravila iz odstavka 4 člena 5, se njena uporaba ne more šteti za „diskrecijsko pravico“ zakonodajalca, ampak jo je treba razlagati restriktivno in njeno uporabo utemeljiti.